钦定古今图书集成/明伦汇编/氏族典/第390卷 > 李周
## 钦定古今图书集成/明伦汇编/氏族典/第390卷 > 李周

按《五代史李周传》，周字通理，邢州内丘人，唐昭义军
节度使抱真之后也。父矩，遭乱世不仕。周年十六，为
内丘捕贼将，以勇闻。是时梁、晋兵争山东，群盗充斥
道路，行者必以兵卫。内丘人卢岳徙家太原，周为送
至西山，有盗从林中射岳，中其马，周大呼曰：“‘吾在此’！
盗闻其声，曰：‘李周也’。”因各溃去。周归晋，晋王以周为
万胜黄头军使，迁匡霸指挥使，守杨刘。梁兵攻周，周
坚守久之，闻母丧，奔归。庄宗遣他将代周守，几为梁
破。庄宗遽追周还守之，乃得不破。历相、蔡二州刺史。
明宗时，拜武信军节度使，徙镇静难，历武宁、安远、永
兴、宣武四镇，所至多善政。晋高祖时，复镇静难，罢还，
出帝幸澶渊，以周留守东京，还拜开封尹，卒。